Juuni 2010

**Juuni [[2010]]**, kroonika

2010. aasta juuni algas teisipäeval ja lõppes 30 ööpäeva pärast kolmapäeval.

## [[1. juuni]]

* Eesti peaminister Andrus Ansip alustas visiiti Vilniuses, et osaleda Läänemere maade peaministrite kohtumisel ja Balti Arengufoorumil.
* Tallinnas hakkas kehtima kaks kohalikku maksu, müügimaks ja paadimaks.
* Eesti abituriendid tegid geograafia riigieksamit. 
* Tallinna halduskohus tühistas valitsuse 2009. aasta 10. detsembri korralduse nimetada riiklik lepitaja Henn Pärn ametisse uueks ametiajaks. 
* Jõgevamaal Tabivere vallas Kaiavere järve ääres avati meelelahutuskeskus Vudila mängumaa.
* Pärnu Postimehe peatoimetajana asus tööle Peeter Raidla.

## [[2. juuni]]

* Afganistani pealinnas Kabulis algas president Ḩāmid Karzay kokku kutsutud kolm päeva kestev rahunõupidamine umbes 1600 hõimuvanema ja rahva liidri osalusel.
* Jaapani peaminister Yukio Hatoyama teatas, et astub tagasi.
* Tai peaministri Abhisit Vejjajiva vastu parlamendis esitatud umbusaldusavaldus kukkus häältega 186:246 läbi. 
* Eestis alustas kahepäevast ametlikku visiiti Majanduskoostöö ja Arengu Organisatsiooni peasekretär José Ángel Gurría, kes kirjutab koos peaminister Andrus Ansipiga alla Eesti OECD-sse liitumise lepingule. Ta kohtub ka president Toomas Hendrik Ilvese, Riigikogu esimehe Ene Ergma, välisminister Urmas Paeti, rahandusminister Jürgen Ligi ja Eesti Panga presidendi Andres Lipstokiga.
* Moskva Patriarhaadi Eesti Õigeusu Kirik pühitses Ida-Virumaal Aseris sisse Püha Ksenija kiriku.

## [[3. juuni]]

* Bangladeshi pealinnas Dhakas hukkus elektririkke tõttu süttinud ja plahvatuslikult kuus kortermaja haaranud tulekahju tagajärjel vähemalt 109 inimest.
* Kasahstani president Nursultan Nazarbajev teatas, et jätab välja kuulutamata mais parlamendis heaks kiidetud põhiseaduse parandused, mis tagavad talle eluaegse puutumatuse ning rahvajuhi tiitli.
* Saksamaa liidukantsler Angela Merkel nimetas liidupresidendi kandidaadiks Alam-Saksi peaministri Christian Wulffi.
* Moskvas algas Venemaa ja Euroopa Kosmoseagentuuri koostöös Marsi-lennu simulatsioon, mille käigus veedavad kuus vabatahtlikku (kolm venelast, itaallane, prantslane ja hiinlane) 520 päeva isoleeritud kapslis.
* Majanduskoostöö ja Arengu Organisatsiooni peasekretär José Ángel Gurría ja peaminister Andrus Ansip allkirjastasid Eesti liitumislepingu OECD-ga. 
* Tallinna linnavolikogu kinnitas hariduse ja kultuuriga tegelevaks abilinnapeaks Yana Toomi, kes asub tervislikel põhjustel ametist lahkunud Kaia Jäppineni asemele.

## [[4. juuni]]

* Ameerika Ühendriikidest Florida osariigist Cape Canaverali õhujõudude baasist startis oma esimesele katselennule firma SpaceX kaheastmeline korduvkasutatav kanderakett Falcon 9.
* Iisraeli välisminister Avigdor Lieberman teatas, et Iisrael kavatseb ka edaspidi peatada kõik laevad, mis püüavad Gaza tsooni blokaadi rikkuda.
* Jaapani Demokraatliku Partei esimeheks valiti Naoto Kan, kes kinnitati parlamendis ka uueks Jaapani peaministriks.
* Nigeeria ametiisikud teatasid, et riigi põhjaosas Zamfara osariigis on pliimaagi leikohtade lähedal illegaalse kullakaevandamise tagajärjel viimastel nädalatel pliimürgistusse surnud vähemalt 163 inimest, sealhulgas üle saja lapse.
* Slovakkia peaminister Robert Fico väljendas ägedat pahameelt Ungari otsuse üle anda naabermaades elavatele ungarlastele soovi korral Ungari kodakondsus. 
* Eesti valitsus ja lennufirma SAS Group jõudsid kokkuleppele, millega Eesti riik suurendab oma osaluse Estonian Airis 90 protsendini. 
* Eesti välisministeeriumi kantsler Marten Kokk avas Eesti aukonsulaadi Tšehhis Brnos. Eesti aukonsul Brnos on Vladimír Bulinský. 
* Eesti Panga 35 000 krooni suuruse teaduspreemia võitjaks kuulutati Tallinna Tehnikaülikooli doktorant Marge Reinap. 
* Tartumaal Peipsiääre vallas Peipsi järve ääres Kolkja alevikus avati vanausuliste pärandkultuuri tutvustav külastuskeskus. 
* Eesti Muuseumiühing valis 2009. aasta muuseumisõbraks Eesti Rahvusringhäälingu toimetaja Mart Ummelase.

## [[5. juuni]]

* 2010. aasta Mehhiko lahe naftareostus: naftakompaniil BP õnnestus paigaldada Mehhiko lahte reostavale puuraugule kattekuppel ja pump, mis toob pinnale umbes poole lekkivast naftast.
* Ameerika Ühendriikide president Barack Obama nimetas riigi luurejuhi kandidaadiks endise õhujõudude kindrali James Clapperi.
* Iisraeli väed võtsid oma kontrolli alla Gaza tsooni teel olnud humanitaarabilaeva Rachel Corrie.

## [[6. juuni]]

* Iisrael lükkas tagasi ÜRO peasekretäri Ban Ki-mooni ettepaneku luua rahvusvaheline komisjon humanitaarabilaevadel toimunu uurimiseks.
* Sloveenias toimus rahvahääletus Horvaatiaga sõlmitud piirilepingu üle. Leppe heaks kiitmisest sõltub Horvaatia liitumine Euroopa Liiduga. Esialgsetel andmetel pooldas lepet 51,48 protsenti osalenutest.

## [[7. juuni]]

* Afganistani lõuna- ja idaosas sai pommiplahvatuses ja tulevahetuses surma kokku kümme NATO juhitavate Rahvusvaheliste julgeolekutagamisjõudude (ISAF) sõdurit.
* India kohus mõistis kaheaastase vanglakaristuse kaheksale USA firma Union Carbide töötajale, kes tunnistati süüdi tuhandeid ohvreid kaasa toonud Bhopali avarii põhjustamises 1984. aastal.
* Läti pealinnas Riias viibiv Soome president Tarja Halonen kohtus Läti presidendi Valdis Zatlersiga.
* Mosambiigi ranniku lähedal uppus laev, mille pardal olid illegaalselt Lõuna-Aafrika Vabariiki teel olnud somaali põgenikud. Vähemalt üheksa inimest hukkus ja 40 jäi kadunuks.
* Põhja-Korea peaministriks Kim Yŏng-ili asemel sai Choe Yŏng-rim.
* Eesti president Toomas Hendrik Ilves ja Evelin Ilves viibisid töövisiidil Türgis. President kohtus teiste seas Türgi presidendi Abdullah Güliga.
* İstanbulis peetud 38. rahvusvahelisel muusikafestivalil toimus kahe kultuuripealinna projekti Tallinn 2011 ja İstanbul 2010 ühistellimusel valminud Arvo Pärdi teose "Aadama itk" maailmaesiettekanne. Kohal viibisid ka Eesti president Toomas Hendrik Ilves, Evelin Ilves ja kultuuriminister Laine Jänes.

## [[8. juuni]]

* Hiina teatas, et Põhja-Korea piirivalve laskis eelmisel nädalal Hiinas Põhja-Korea piiri ääres Dandongis maha kolm hiinlast.
* Jaapani keiser Akihito kinnitas ametisse peaminister Naoto Kani.
* Luxembourgis toimunud Euroopa Liidu rahandusministrite kohtumisel toetasid ministrid Eesti liitumist euroalaga 1. jaanuaril 2011.
* Eesti suursaadik Rumeenias Taavi Toom avas esimese Eesti aukonsulaadi Bukarestis. Eesti aukonsul Bukarestis on Ingrid Cristea Vendelin. 
* Türgis visiidil viibiv kultuuriminister Laine Jänes kohtus Türgi kultuuriministri Ertuğrul Günayga ning avas Eesti aukonsulaadi Bursa linnas, Eesti aukonsul Bursas on Baris Kaya.
* Erakonna Eestimaa Rohelised juhatus valis erakonna esimeseks eestkõnelejaks Aleksei Lotmani. 
* Tartu Ülikooli valitsus otsustas, et Akadeemia Nord õppekavadele Eesti Kõrghariduse Kvaliteediagentuuri komisjoni antud ebapiisavate hinnangute tõttu ei ole võimalik jätkata kahe ülikooli liitumisläbirääkimisi.

## [[9. juuni]]

* Afganistani lõunaosas Kandahāri lähedal hukkus enesetaputerroristi korraldatud plahvatuse tagajärjel vähemalt 40 ja sai vigastada 77 pulmapeol osalenud inimest. 
* Filipiinide 10. mail toimunud presidendivalimiste võitjaks kuulutati Noynoy Aquino, kes sai 42 protsenti häältest. Ta astub ametisse 30. juunil.
* Hollandis toimusid parlamendivalimised. Valimised võitis Rahvapartei Vabaduse ja Demokraatia eest, kes sai 20,4 protsenti häältest. Tööpartei poolt hääletas 19,6 protsenti. Peaminister Jan Peter Balkenende astus tagasi 13,7 protsendiga häältest neljandaks jäänud Kristlik-Demokraatliku Üleskutse esimehe kohalt.
* Soome Tehnikaakadeemia 2010. aasta Millenniumi tehnikaauhinna sai Šveitsi keemik ja leiutaja Michael Grätzel.
* ÜRO Julgeolekunõukogu kiitis heaks uued sanktsioonid Iraani suhtes.
* Eesti president Toomas Hendrik Ilves ja Evelin Ilves alustasid 12. juunini kestvat riigivisiiti Islandil. President kohtub muu hulgas Islandi presidendi Ólafur Ragnar Grímssoni ja peaministri Jóhanna Sigurðardóttiriga.

## [[10. juuni]]

* Lõuna-Korea kliimauuringute satelliit purunes paar minutit pärast starti kanderaketi plahvatuse tõttu.
* Suurbritannia peaminister David Cameron alustas visiiti Afganistanis, et pidada kõnelusi president Ḩāmid Karzayga.
* Eesti peaminister Andrus Ansip sõitis visiidile Lätti.
* Reitinguagentuur Standard & Poor's tõstis Eesti riigireitingu tasemele A.

## [[11. juuni]]

* Ameerika Ühendriikides Arkansase osariigis hukkus paduvihma tõttu tekkinud üleujutuste tagajärjel vähemalt 18 Ouachita rahvusmetsas telkinud matkajat.
* Islandi parlament seadustas samasooliste abielu.
* 2010. aasta etnilised kokkupõrked Lõuna-Kõrgõzstanis: Kõrgõzstani lõunaosas Ošis ja selle ümbruses usbeki ja kirgiisi noorte vahel puhkenud arveteklaarimises hukkus vähemalt 45 inimest ja üle kuuesaja sai vigastada.
* Lõuna-Aafrika Vabariigis algasid 2010. aasta jalgpalli maailmameistrivõistlused.
* Soome esimeses genotsiidi puudutavas kohtuasjas Porvoos tunnistati Rwanda vaimulik Francois Bazaramba süüdi osaluses 1994. aasta Rwanda genotsiidis ning mõisteti talle eluaegne vanglakaristus.
* Venemaa peaminister Vladimir Putin teatas, et Venemaa külmutab kokku lepitud maa-õhk-tüüpi rakettide S-300 tarned Iraanile.
* Tallinnas kohtusid Eesti välisminister Urmas Paet, Saksa välisminister Guido Westerwelle, Läti välisminister Aivis Ronis ja Leedu välisminister Audronius Ažubalis, kes arutasid muu hulgas Euroopa Liidu ja Venemaa suhteid, idapartnerlusega seonduvat ning olukorda Iraanis ja Afganistanis.

## [[12. juuni]]

* India ookeanis 160 km Nicobari saartest lääne pool toimus 7,7-palline maavärin.
* 2010. aasta etnilised kokkupõrked Lõuna-Kõrgõzstanis: Kõrgõzstani ajutine president Roza Otunbajeva palus jätkuvate rahutuste mahasurumiseks Venemaalt sõjalist abi. Venemaa otsustas vägesid esialgu mitte saata. Kõrgõzstani julgeolekujõududele anti luba inimeste pihta tulistada.
* Põhja-Korea ähvardas hävitada piirile üles seatud propagandaks mõeldud Lõuna-Korea hiigelkõlarid ning vajadusel kasutada sõjalist jõudu ka Sŏuli vastu. 
* Slovakkias toimusid parlamendivalimised. Peaminister Robert Fico juhitav partei Suund – Sotsiaaldemokraatia sai 34,8 protsenti häältest ja 62 kohta 150-kohalises parlamendis.
* Soome Keskerakonna esimeheks valiti ametist loobuva peaministri Matti Vanhase asemele Mari Kiviniemi.
* Suurbritannia kuninganna Elizabeth II nimetas Eesti balletitantsijad Age Oksa ja Toomas Eduri kahe riigi kultuurisuhete edendamise eest Briti Impeeriumi Ordu komandörideks.
* Tallinna Lauluväljakul toimus Rod Stewarti kontsert.
* Kolga lahel peetud süstavõistlusel uppus kolm võistlejat.

## [[13. juuni]]

* Belgias toimusid enneaegsed parlamendivalimised. Valimised võitis Flandria iseseisvumist taotlev rahvusmeelne flaami partei Uus-Flaami Allianss, kes sai 150-liikmelises parlamendi alamkojas 27 kohta, prantsuskeelsete Sotsialistlik Partei sai 26 kohta.
* Hiina peaminister Wen Jiabao ja Jaapani peaminister Naoto Kan leppisid kokku kahe valitsusjuhi vahelise otseliini loomises.
* Slovakkia president Ivan Gašparovič palus valimised võitnud sotsialdemokraatide juhil ja senisel peaministril Robert Ficol moodustada uue valitsuse. 
* Ameerika Ühendriikides Los Angeleses anti Eesti režissöörile Tanel Toomile üle Ameerika Filmiakadeemia väljaspool USA-d tehtud filmi tudengi-Oscar. 
* Haapsalus oli koos Reformierakonna üldkogu.
* Rakveres peeti meeste tantsupidu.

## [[14. juuni]]

* Ameerika Ühendriikide geoloogid teatasid Afganistanist avastatud suurtest muu hulgas raua-, vase-, koobalti-, liitiumi- ja nioobiumimaagi ning kulla varudest.
* Iisraelis otsustati luua abilaevade rünnaku uurimiseks komisjon, kuhu kuulub ka kaks välisvaatlejat.
* India põhjaosas uppus Gangese jões laev. Hukkus vähemalt 35 inimest ja vähemalt 50 jäi kadunuks.
* Iraagis kogunes esimesele istungile 7. märtsil valitud parlament.
* Helsingis Soome Rahvusarhiivis esitleti Inimsusevastaste Kuritegude Uurimise Eesti Rahvusvahelise Komisjoni aruande teist raamatut.
* Sudaani president ‘Umar Ḩasan Aḩmad al-Bashīr nimetas ametisse oma uue kabineti.
* Usbekistani asepeaminister teatas, et riik sulgeb piiri Kasahstaniga ega lase rahutuste eest põgenevaid inimesi üle piiri.
* Eestimaa Rahvaliidust lahkunud Jaanus Marrandi, Rein Randver, Karel Rüütli ja Jaan Õunapuu teatasid astumisest Sotsiaaldemokraatlikku Erakonda.
* Tallinna Ülikooli rektor Rein Raud ja Akadeemia Nord juhatuse liige Indrek Grauberg sõlmisid lepingu, mille alusel luuakse Akadeemia Nord õigusteaduse õppekavade baasil Tallinna Ülikooli Õigusakadeemia. 
* Tallinnas avati ühendustee Tehnika tänava ja Filtri tee vahel.

## [[15. juuni]]

* Bangladeshi kaguosas hukkus paduvihmadest tingitud maalihete tagajärjel vähemalt 42 inimest.
* Hiina lõunaosas Sichuani provintsis hukkus maalihete tagajärjel vähemalt 24 inimest.
* Iirimaa peaminister Brian Cowen võitis häältega 82:77 usaldushääletuse parlamendis.
* Nauru president Marcus Stephen kuulutas 19. juuniks välja erakorralised parlamendivalimised, sest 24. aprillil toimunud valimistel tagasi valitud parlamendi koosseis ei suutnud presidendi valimises kokkuleppele jõuda.
* Venemaa Orenburgi oblasti kubernerina astus ametisse Juri Berg.
* Eesti president Toomas Hendrik Ilves nimetas Eesti suursaadikuks Soomes Mart Tarmaku, suursaadikuks Lätis Mati Vaarmanni, suursaadikuks Tšehhis Lembit Uibo, suursaadikuks Prantsusmaal Sven Jürgensoni, suursaadikuks Jaapanis Toivo Tasa, Eesti alaliseks esindajaks Lääne-Euroopa Liidus ning esindajaks Euroopa Liidu poliitika- ja julgeolekukomitees Harri Tiido ning alaliseks esindajaks Ühinenud Rahvaste Organisatsiooni juures Margus Kolga.
* Prantsusmaal Nantesis avati Eesti aukonsulaat. Eesti aukonsul Nantesis on Christian Paul Eric Guellerin.
* Eesti välisminister Urmas Paet kohtus Luksemburgis Suurbritannia välisministri William Hague'iga. Kõne all olid kahe riigi suhted ja koostöö Afganistanis. 
* Valga maavanemaks valitud reformierakondlane Margus Lepik teatas, et lahkub Riigikogust. Tema asemel saab riigikogu liikmeks Terje Trei.
* Erakonna Eestimaa Rohelised juhatus valis erakonna eestkõnelejateks Triin Veberi ja Toomas Trapido.
* Hara lahel toimus Ameerika Ühendriikide merejalaväe ning Eesti kaitseväe ja Kaitseliidu ühine õppus BALTOPS.
* Põhja-Eesti Regionaalhaigla teatas, et haiglas paigaldati esmakordselt Eestis patsiendile tehissüda.

## [[16. juuni]]

* Euroopa Parlament toetas Eesti ühinemist euroalaga 2011. aasta alguses.
* Indoneesia Paapua provintsi tabas järjest mitu maavärinat, mille tugevus oli 6,3–7 magnituudi. Hukkus vähemalt kolm inimest.

## [[17. juuni]]

* Colombias Antioquia departemangus Amagá linnas söekaevanduses toimunud plahvatuse tagajärjel hukkus vähemalt 70 kaevurit.
* Euroopa Ülemkogu otsustas alustada liitumisläbirääkimisi Islandiga.
* Rootsi parlament kiitis häältega 174:172 heaks uute tuumaelektrijaamade rajamise.
* Tšaadis kohtusid Aafrika riikide liidrid, et arutada Sahara kõrbe pealetungi peatamist Senegalist Djiboutini rajatava nn rohelise müüri abil.
* Venemaa miilits konfiskeeris 100 000 eksemplari peaminister Vladimir Putinit kritiseerivat raamatut, mida kavatseti Peterburi rahvusvahelisel majandusfoorumil jagama hakata. 
* Eestis visiidil viibiv Palestiina omavalitsuse välisminister Riyāḑ al-Mālikī ja Eesti välisminister Urmas Paet arutasid olukorda Lähis-Idas ja allkirjastasid protokolli poliitiliste konsultatsioonide pidamiseks Eesti ja Palestiina vahel.
* Eestis visiidil viibiv Brasiilia välisminister Celso Amorim kohtus president Toomas Hendrik Ilvese, peaminister Andrus Ansipi ja välisminister Urmas Paetiga. Kõne all oli muu hulgas viisavabadus.
* Eesti president Toomas Hendrik Ilves andis saatesarja “Ööülikool” toimetajale Jaan Tootsenile üle Vabariigi Presidendi Kultuurirahastu noore kultuuritegelase preemia. 
* Eesti valitsus nimetas Valga maavanemaks reformierakondlase Margus Lepiku. 
* Rakvere teatris esietendus Urmas Lennuki "Kadunud tsirkus".
* Eesti Energia nõukogu kiitis heaks 39 MW võimsusega tuulepargi rajamise Narva lähedale endisele tuhaväljale.
* Eesti Pangaliit valis oma uueks juhiks SEB panga juhatuse esimehe Riho Undi.
* Eestis alustas Virtsu ja Kuivastu sadama vahelisel Kuivastu–Virtsu laevateel sõitjate teenindamist parvlaev Saaremaa.

## [[18. juuni]]

* Soome president Tarja Halonen rahuldas peaminister Matti Vanhase lahkumispalve.
* Eestis viibis ametlikul visiidil Moldova välisminister Iurie Leancă.
* Eesti kultuuriminister Laine Jänes avas Narvas teatri Ilmarine uue maja.
* Harju maakohus kuulutas välja mööblitootja AS Thulema pankroti.

## [[19. juuni]]

* Naurul toimusid erakorralised parlamendivalimised. 18-liikmelise parlamendi eelmise koosseisu liikmetest valiti tagasi 17.
* Prantsusmaa endine peaminister Dominique de Villepin asutas Pariisis paremerakonna Vabariiklik Solidaarsus.
* Rootsi pealinnas Stockholmis toimusid kroonprintsess Victoria ja Daniel Westlingi pulmad.
* Venemaa ja Valgevene valitsuse esindajad ei jõudnud kokkuleppele gaasitarnete eest tasumises. Valgevene ei nõustu Gazpromi väitega, et riik on gaasi eest võlgu üle 150 miljoni euro. Gazprom ähvardas gaasitarneid esmaspäeval 85 protsendi võrra vähendada, kui võlga ei tasuta.
* Haapsalus avati renoveeritud kuursaal ja promenaad.

## [[20. juuni]]

* Colombias peeti presidendivalimiste teine voor, milles osalesid kaks esimeses voorus enim hääli saanud kandidaati Juan Manuel Santos ja Antanas Mockus. Presidendiks valiti endine kaitseminister Juan Manuel Santos, kes sai 69,1 protsenti häältest. Ta astub ametisse 7. augustil.
* Egiptuse kultuuriminister teatas, et Austria arheoloogid on leidnud radari abil Egiptuse kirdeosast Tal aḑ-Ḑab‘ah' lähedalt Niiluse äärest maa-alused linna varemed. Usutakse, et tegu on umbes 3500 aasta vanuse hüksoslaste pealinna Avarisega.
* Iraagis Bagdadi kesklinna panga juures toimunud autopommide plahvatuses sai vähemalt 26 inimest surma ja üle 50 haavata.
* Poolas toimusid presidendivalimised. Et keegi kandidaatidest ei saanud nõutavat hääleenamust, peetakse 4. juulil teine voor, kus on vastamisi presidendi kohusetäitja Bronisław Komorowski ja endine peaminister Jarosław Kaczyński.
* Elva lauluväljakul toimus nelja Peipsi-äärse maakonna ühine laulupidu "Kui käes on jaanipäev".
* Pärnu suvepealinnaks kuulutamise käigus avati pidulikult renoveeritud rannapark.

## [[21. juuni]]

* Hiina keskosas Henani provintsis sai söekaevanduses toimunud lõhkeaineplahvatuse tagajärjel surma vähemalt 46 inimest.
* Venemaa president Dmitri Medvedev andis Gazpromile korralduse piirata võla tõttu maagaasi tarneid Valgevenele. 
* Eestis viibis visiidil Soome välisminister Alexander Stubb.

## [[22. juuni]]

* Iisraeli lõunaosast Palmachimi kosmodroomilt lennutati kosmosse luuresatelliit Ofek-9, mis hakkab jälgima Iraani tuumaprogrammi edenemist.
* Kongo Vabariigi lõunaosas Pointe-Noire'i lähedal paiskus kuristikku Pointe Noire'ist Brazzaville'i teel olnud reisirongi neli vagunit. Vähemalt 60 inimest sai surma ja 450 vigastada. 
* Soome president Tarja Halonen nimetas ametisse Mari Kiviniemi valitsuse.
* Valgevene president Alaksandr Łukašenka andis korralduse sulgeda maagaasi transiit Venemaalt Lääne-Euroopasse, süüdistades Gazpromi transiiditasude maksmata jätmises.
* Teater Vanemuine tähistas 140. aastapäeva.

## [[23. juuni]]

* Ameerika Ühendriikide president Barack Obama vabastas ametist valitsuse tegevust kritiseerinud Afganistani üksuste juhi kindral Stanley McChrystali. 
* Kanadas toimus 5,5-palline maavärin, mille epitsenter oli umbes 60 km Ottawast põhja pool. 
* Marokos Agadiris koos olnud Rahvusvaheline Vaalapüügikomitee ei jõudnud vaalapüügi keelamises kokkuleppele. Jaapan, Norra ja Island jätkavad vaalapüüki.
* Slovakkia peaministri kandidaadiks määratud Robert Fico ei suutnud valitsust moodustada ning president Ivan Gašparovič palus valitsuse moodustada liberaalide juhil Iveta Radičovál. 
* Uganda ametiisikud teatasid, et Kuninganna Elizabethi rahvuspargis on Siberi katku surnud vähemalt 30 jõehobu.
* Pärnu maakonnas Tõstamaa vallas Tõhela külas kolonel Karl-Johann Lauritsa sünnikodus avati mälestusmärk. 

## [[24. juuni]]

* Ameerika Ühendriikides Washingtonis visiidil viibiv Venemaa president Dmitri Medvedev kohtus Ameerika Ühendriikide presidendi Barack Obamaga.
* Austraalia peaminister Kevin Rudd astus tagasi Austraalia Tööpartei esimehe kohalt. Uueks esimeheks ja ühtlasi peaministriks sai Julia Gillard.
* Hispaanias Barcelona lähedal hukkus rongiõnnetuses 12 ettevaatamatult raudteele astunud inimest.
* Venemaa energiafirma Gazprom teatas, et taastab täies mahus maagaasi tarned Valgevenele.
* Wimbledoni turniiril lõppes kolme päeva jooksul peetud tenniseajaloo pikim matš. 11 tundi ja 5 minutit kestnud mängus võitis ameeriklane John Isner prantslase Nicolas Mahut' tulemusega 6:4, 3:6, 6:7, 7:6, 70:68.

## [[25. juuni]]

* Gruusia võimud teisaldasid öösel salaja Gori linnas 1952. aastal püstitatud Jossif Stalini kuju, mis viiakse muuseumi.
* Kanadas Huntsville'is algas kahepäevane G8 tippkohtumine.
* Lõuna-Koreas mälestati Korea sõja alguse 60. aastapäeva puhul sõjas hukkunuid.
* Saksamaa ülemkohus andis loa passiivseks eutanaasiaks, kui patsient ise on seda selgelt soovinud.
* Eesti helilooja Arvo Pärt sai Šotimaa Saint Andrewsi Ülikooli audoktoriks.

## [[26. juuni]]

* Kanadas Torontos algas G20 tippkohtumine.
* Põhja-Korea valitsev Korea Tööpartei teatas, et septembris toimuval kongressil valitakse parteile uued juhid.
* Saalomoni saari tabas 6,9-palline maavärin, mille epitsenter oli 55 km Kirakira linnast loode pool.
* Somaalimaal toimusid presidendivalimised. Presidendiks valiti Axmed Maxamed Maxamuud, kes sai 49,59 protsenti häältest.
* Rõuges avati Eesti ema monument.
* Raplamaal Alus Alu mõisa pargis avati Mälestusmärk purustatud mälestusmärkidele.

## [[27. juuni]]

* Guineas toimusid presidendivalimised. Endine peaminister Cellou Dalein Diallo sai 39,72 ja opositsiooniliider Alpha Condé 20,67 protsenti häältest. Et võitja ei saanud piisavat enamust, peetakse 18. juulil valimiste teine voor.
* Kõrgõzstanis toimus rahvahääletus uue põhiseaduse, sealhulgas presidendi volituste vähendamise üle. Uue põhiseaduse poolt hääletas 90,6 protsenti osalenutest.
* Eesti president Toomas Hendrik Ilves alustas kolmepäevast riigivisiiti Iisraelis.

## [[28. juuni]]

* Ameerika Ühendriikide Justiitsministeerium teatas, et vahistati kümme inimest, keda kahtlustatakse Venemaa kasuks spioneerimises.
* Hiina lõunaosas Guizhou provintsis mattis paduvihmadest tingitud maalihe muda alla vähemalt 107 inimest.
* Burundis toimusid presidendivalimised. Ainuke kandidaat oli ametis olev president Pierre Nkurunziza. Tema poolt hääletas 91,62 protsenti valijatest.
* Pakistani lõunaosas Hyderābādis hukkus lahustit vedanud paakauto plahvatuses vähemalt 18 inimest, kümned said vigastada ning ehitised purunesid.
* Panama endine diktaator Manuel Noriega astus Pariisis kohtu ette süüdistatuna uimastikaubandusest saadud raha pesemises Prantsusmaa pankades.
* Tšehhi peaministrina astus ametisse Petr Nečas.
* Türgi peaminister Recep Tayyip Erdoğan teatas, et Türgi sulges oma õhuruumi Iisraeli lennukitele.

## [[29. juuni]]

* Hiina ja Taiwan sõlmisid kaubanduslepingu, millega muu hulgas piiratakse imporditolle ja avatakse osa Hiina turust Taiwani ettevõtetele.
* Küprosel vahistati veel üks inimene, keda Ameerika Ühendriigid kahtlustavad Venemaa kasuks spioneerimises.
* Maldiividel astus tagasi kogu valitsuse koosseis peale valitsusjuhist presidendi ja asepresidendi.
* Ungari parlament valis häältega 263:59 presidendiks parlamendi esimehe ja kahekordse vehklemise olümpiavõitja Pál Schmitti. Ta astub ametisse 5. augustil 2010.

## [[30. juuni]]

* Brasiilias Rio de Janeiros taasavati renoveerituna Lunastaja Kristuse kuju.
* Filipiinidel astus ametisse president Noynoy Aquino.
* Kongo Demokraatlikus Vabariigis tähistati 50 aasta möödumist riigi iseseisvumisest.
* Kreeka ametiisikute teatel uppus vähemalt 16 Aafrikast pärit põgenikku, kes püüdsid Türgist üle Maritsa jõe Kreekasse ujuda.
* Maailma Kaubandusorganisatsioon teatas oma otsuse Ameerika Ühendriikide kuus aastat tagasi esitatud kaebuse kohta. Selle järgi on osa Euroopa Liidu lennukitootjale Airbus makstud toetusest ebaseaduslik.
* Mehhiko lõunaosas Oaxaca osariigis toimus 6,2-palline maavärin, mille epitsenter oli umbes 125 km Oaxaca de Juárezest edela pool. 
* Nepali peaminister Madhav Kumar Nepal astus tagasi. 
* Rumeenia ametiisikud teatasid, et riigi idaosas Musta mere lähedal Fântâneles alustas tööd tuulepark, millest plaanide järgi peaks 2011. aasta lõpuks saama Euroopa suurim tuuleelektrijaam.
* Saksamaa liidupresidendiks valiti kristlik demokraat Christian Wulff, kes sai 625 valijamehe toetuse. Tema vastaskandidaat kolmandas voorus Joachim Gauck sai 494 toetushäält. Uus president astub ametisse 2. juulil.
* Soome peaminister Mari Kiviniemi viibis visiidil Eestis.
* Venemaa president Dmitri Medvedev vabastas ametist Karjala Vabariigi juhi Sergei Katanandovi ja nimetas juhi kohusetäitjaks Andrei Nelidovi.
* Eesti president Toomas Hendrik Ilves jättis välja kuulutamata 17. juunil Riigikogus vastu võetud "Monopolidele hinnapiirangute kehtestamise seaduse", viidates selle vastuolule põhiseadusega.
* Eesti Ajalehtede Liidu nõukogu nimetas liidu tegevdirektoriks alates 1. augustist Mart Raudsaare. 
* Tallinna linn jõudis Neitsitorni õigusjärgse omanikuga kokkuleppele, et ostab torni koos maaga 1,7 miljoni krooni eest.